Preliminariosios sutarties 2 priedas / Pagrindinės sutarties 1 priedas

I ir II pirkimo dalims

**INŽINERINIŲ STATINIŲ GRUPĖS (YPATINGIEMS ARBA NEYPATINGIEMS STATINIAMS *(PASIRINKTI REIKIAMĄ)* PRISKIRIAMŲ SUSISIEKIMO KOMUNIKACIJŲ, INŽINERINIŲ TINKLŲ IR KITŲ INŽINERINIŲ STATINIŲ) PROJEKTAVIMO IR STATINIŲ PROJEKTŲ VYKDYMO PRIEŽIŪROS PASLAUGŲ TEIKIMO TECHNINĖ SPECIFIKACIJA**

1. Pirkimo objektas – Inžinerinių statinių grupės (susisiekimo komunikacijų statinių, inžinerinių tinklų ir kitų inžinerinių statinių) projektavimo ir statinių projektų vykdymo priežiūros paslaugos (toliau – Paslaugos).

Pirkimo objektas skaidomas į 2 pirkimo dalis:

**I dalis** –Inžinerinių statinių grupės (ypatingiems statiniams priskiriamų susisiekimo komunikacijų statinių, inžinerinių tinklų ir kitų inžinerinių statinių) projektavimo ir statinių projektų vykdymo priežiūros paslaugų pirkimas;

**II dalis** – Inžinerinių statinių grupės (neypatingiems statiniams priskiriamų susisiekimo komunikacijų statinių ir inžinerinių tinklų projektavimo ir statinių projektų vykdymo priežiūros paslaugų pirkimas.

Perkamos šios Paslaugos:

1.1. projektinių pasiūlymų parengimo paslaugos;

1.2. techninio darbo projekto parengimo paslaugos;

1.3. paprastojo remonto aprašo rengimo paslaugos (toliau 1.2 ir 1.3 p. vadinami kartu – projektas);

1.4. projektų vykdymo priežiūros paslaugos;

1.5. projektų koregavimo (projektų naujos laidos išleidimo) paslaugos.

2. Paslaugos bus perkamos pagal Vartotojo poreikį. Paslaugų teikėjas bus parenkamas Preliminariojoje sutartyje nustatyta tvarka. Su Paslaugų teikėju bus sudaroma Pagrindinė sutartis šios techninės specifikacijos 1.1–1.5 papunkčiuose nurodytoms konkrečioms Paslaugoms teikti. Konkrečios perkamos Paslaugos, jų kiekiai ir techninė dokumentacija (techninė užduotis, projektuojamo objekto vieta, plotas, ilgis, schemos, aprašymai, brėžiniai ir pan.), reikalingi Pagrindinių sutarčių sudarymui, Vartotojo bus pateikiami atskirai, kiekvieno neatnaujinto ir atnaujinto varžymosi metu.

3. Perkamos Paslaugos, skirtos Kauno miesto teritorijoje esantiems objektams.

4. Paslaugos turi būti teikiamos vadovaujantis Lietuvos Respublikos statybos įstatymu, Želdynų įstatymu, statybos techniniu reglamentu STR 1.04.04:2017 „Statinio projektavimas, projekto ekspertizė“, STR 1.09.04:2007 „Statinio projekto vykdymo priežiūros tvarkos aprašas“ ir kitais statybos ir projektavimo veiklą bei statinio projekto vykdymo priežiūrą reglamentuojančiais teisės aktų reikalavimais, Vartotojo pateikta technine užduotimi, atliktais inžineriniais tyrimais ir išduotomis prisijungimo ar projektavimo sąlygomis. Projektuose turi būti parengtos visos projekto dalys, kaip nurodyta STR1.04.04:2017 2017 „Statinio projektavimas, projekto ekspertizė“.

5. Pasikeitus įstatymų ir kitų teisės aktų, reglamentuojančių perkamas Paslaugas, nuostatoms ir reikalavimams, Paslaugų teikėjas turi teikti Paslaugas, atsižvelgiant į jį keičiančio teisės akto nuostatas bei vadovautis aktualiomis dokumentų redakcijomis (pagal Lietuvos Respublikos statybos įstatymo 24 str.).

6. Paslaugų teikimo metu Paslaugų teikėjas privalo išsiaiškinti Vartotojo pageidavimus ir atsižvelgti į jo pastabas bei pasiūlymus, imtis visų įmanomų priemonių, kad Paslaugos būtų teikiamos pagal Vartotojo pageidavimus, neviršijant techninės užduoties reikalavimų ir vadovaujantis galiojančiomis teisės aktų, reglamentuojančių statybos ir projektavimo veiklą, normomis;

7. Projekto sprendimai turi būti ekonomiškai pagrįsti ir racionalūs; projekto sprendiniai bus tarpusavyje susieti; sprendiniai atskiruose projekto dokumentuose ir tarp atskirų projekto dalių turi neprieštarauti vieni kitiems; kiekių duomenys atitikti projekto sprendinius; projekto sprendinių apimtis ir detalumas turi atitikti juos reglamentuojančių statybos techninių reglamentų reikalavimus;

8. Atitinkamas parengtas projektas turi būti tokios sudėties ir apimties, kad pagal jį būtų galima teisėtai atlikti statybos, rekonstravimo, remonto darbus ir tinkamai (pagal jo funkcinę paskirtį) naudoti objektą. Klaidų atveju Paslaugų teikėjas įsipareigoja ištaisyti jas neatlygintinai, taip pat atlyginti dėl jo suteiktų Paslaugų trūkumų (esant Paslaugų teikėjo kaltei) atsiradusius nuostolius.

9. Parengtoje projekto dokumentacijoje negali būti nurodytas konkretus modelis ar šaltinis, konkretus procesas ar prekės ženklas, standartas, sertifikatas, patentas, tipas, konkreti kilmė ar gamyba, dėl kurių tam tikroms įmonėms ar tam tikriems produktams būtų sudarytos palankesnės sąlygos. Toks nurodymas yra leistinas išimties tvarka, jei objekto neįmanoma tiksliai ir suprantamai apibūdinti. Tokiu atveju nurodymas pateikiamas įrašant žodžius „arba lygiavertis“;

10. Paslaugų teikėjas turi suderinti su Vartotoju visus koncepcinius sprendimus, projektinius sprendimus, taip pat projekte nustatytas naudoti medžiagas.

11. Papildomi reikalavimai Paslaugų teikėjui rengiant visų projekto dalių sąnaudų kiekių žiniaraščius:

11.1. Sąnaudų kiekių žiniaraščiai turi būti rengiami atskiri kiekvienai projekto daliai ir pateikiami kiekvienoje projekto dalyje;

11.2. Žiniaraščiuose privaloma suskaičiuoti visus darbus, medžiagas, įrangą, įrenginius ir visas kitas sąnaudas, kurias statybos rangovas patirs sėkmingam projekto įgyvendinimui;

11.3. Kiekvienos sąnaudos turi būti aprašomos, o kiekių žiniaraštis sudaromas taip, kad rangos darbų vykdymo metu būtų įmanoma faktiškai pamatuoti sąnaudų kiekį;

11.4. Kiekvienos projekto dalies rengėjas privalės suderinti su Vartotoju sąnaudų kiekių žiniaraščių rengimo formą;

11.5. projekto sprendinių sąnaudų kiekių žiniaraščiai turi būti pateikiami *MS Excel \*.xls* formatu. Kiekviena žiniaraščio pozicija turi būti įrašoma tik į vieną darbaknygės langelį (celę). Žiniaraščiuose ties kiekvienu darbu būtina atlikti nuorodą į techninę specifikaciją, kurioje turi būti pateikiami išsamūs techniniai reikalavimai medžiagoms, įrangai ir darbams.

12. Vadovaujantis 2021 m. gruodžio 8 d. Lietuvos Respublikos Vyriausybės nutarimu Nr. 1061 „Dėl reikalavimų ir (arba) kriterijų dėl statinio informacinio modeliavimo metodų taikymo“,

<https://www.e-tar.lt/portal/lt/legalAct/cfcdf1b05cb111eca9ac839120d251c4/asr> , nurodytų statinių projektai turi būti rengiami BIM aplinkoje. BIM metodų taikymas yra privalomas ypatingų statinių kategorijai priskiriamų statinių naujos statybos, rekonstravimo projektavimo paslaugoms, kai statybos skaičiuojamoji kaina, nustatyta pagal valstybės įmonės Statybos produkcijos sertifikavimo centro registruotų ir oficialiai paskelbtų rekomendacijų dėl statinių statybos skaičiuojamųjų kainų nustatymo palyginamuosius ekonominius rodiklius, arba planuojama įrengimo, pertvarkymo investicijų suma inžineriniams statiniams lygi arba viršija 10 mln. eurų, nuo 2024-01-01 – 5 mln. eurų, o nuo 2026-01-01 – 3 mln. eurų. Tuo atveju, jeigu projektuojamas objektas atitiks aukščiau nurodytame nutarime nurodytus statinius, Vartotojas, kartu su technine užduotimi, pateiks Paslaugų teikėjui Vartotojo informacijos reikalavimus, parengtus vadovaujantis 2022 m. vasario 24 d. įsakymu Nr. D1-57 „Dėl užsakovo informacijos reikalavimų patvirtinimo“.

13. Vartotojui nurodžius, Paslaugų teikėjas atlieka statinio projekto vykdymo priežiūrą, kuri apima projekte numatytų darbų priežiūrą, nustatytą Lietuvos Respublikos statybos įstatyme ir STR, Paslaugų teikėjui (projekto ir projekto dalies vykdymo priežiūros vadovas (-ai)) projekto vykdymo priežiūros metu lankantis darbų vietoje.

14. Visu projekto vykdymo priežiūros laikotarpiu Paslaugų teikėjas (projekto ir projekto dalies vykdymo priežiūros vadovas (-ai)) privalo:

14.1. teikti patarimus (įskaitant ir privalomus nurodymus) ir bet kokius paaiškinimus statinių rangovams (subrangovams), susijusius su projektu ir (ar) jo dalimis;

14.2. teikti rekomendacijas ir imtis visų būtinų veiksmų, siekiant užtikrinti visišką statinio statybos ir apdailos darbų atitikimą Paslaugų teikėjo parengtam projektui;

14.3. teikti patarimus Vartotojui tais atvejais, kai rangovas (subrangovai) nevykdo Paslaugų teikėjo rekomendacijų ir / ar nurodymų, o būtent, kai rangovas (subrangovai) pažeidžia Paslaugų teikėjo ar tiesiogiai Vartotojo teises;

14.4. imtis visų būtinų veiksmų, siekiant ištaisyti atliekamas statinio statybos, rekonstrukcijos, remonto ir apdailos darbų klaidas, jeigu jos atsirado dėl Paslaugų teikėjo kaltės;

14.5. atlikti visus kitus veiksmus, numatytus galiojančiuose teisės aktuose, reglamentuojančiuose statinio projekto vykdymo priežiūrą, taip pat būtinus užtikrinti tinkamą projekto vykdymo priežiūrą;

14.6. esant pagrįstam Vartotojo prašymui, Paslaugų teikėjas privalo dalyvauti visuose gamybiniuose, koordinaciniuose, darbiniuose ir kituose susirinkimuose ar pasitarimuose, kuriuose yra sprendžiami ar aptariami su projekto įgyvendinimu susiję klausimai;

14.7. Techninėje užduotyje nustatyta tvarka rengti ir teikti Vartotojui projekto vykdymo priežiūros ataskaitas. Ataskaitos rengiamos lietuvių kalba ir pateikiamos Vartotojui;

14.8. Paslaugų teikėjas privalo vykdyti tik Vartotojo ar jo įgaliotų asmenų pateiktus nurodymus, jei jie neprieštarauja galiojantiems Lietuvos Respublikos teisės aktams.

15. Projekto įgyvendinimo metu, Vartotojui nurodžius, Paslaugų teikėjas turi atlikti projekto koregavimo paslaugas ir išleisti naują Projekto laidą per šių paslaugų užsakyme nurodytą protingą terminą.

**Vartotojas Paslaugų teikėjas**

(pareigos) (pareigos)

A. V. A. V.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (parašas)

(vardas, pavardė) (vardas, pavardė)

202.. m. d. 202.. m. d.